На основу члана 201. став 1. тач. 1) – 3) Закона о планирању и изградњи („Службени гласник РС”, бр. 72/09, 81/09 – исправка, 64/10 – УС, 24/11, 121/12, 42/13 – УС, 50/13 – УС, 54/13, 98/13 – УС, 132/14, 145/14, 83/18, 31/19, 37/19 – др. закон, 9/20, 52/21 и 62/23) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

О ЛОКАЦИЈСКИМ УСЛОВИМА

1. УВОДНА ОДРЕДБА

Предмет уредбе

Члан 1.

Овом уредбом се, према класи и намени објекта, прописује:

1) обавезна садржина, поступак и начин издавања локацијских услова од стране надлежног органа;

2) услови за пројектовање и прикључење, који се обавезно прибављају од ималаца јавних овлашћења у поступку издавања локацијских услова;

3) обавезна садржина, поступак и начин издавања услова из тачке 2) овог члана.

II. САДРЖИНА, ПОСТУПАК И НАЧИН ИЗДАВАЊА ЛОКАЦИЈСКИХ УСЛОВА ОД СТРАНЕ НАДЛЕЖНОГ ОРГАНА

Члан 2.

Локацијски услови се прибављају у оквиру обједињене процедуре, коју спроводи орган надлежан за издавање локацијских услова (у даљем тексту: надлежни орган) у складу са Законом о планирању и изградњи (у даљем тексту: Закон), овом уредбом и правилником којим се уређује спровођење обједињене процедуре (у даљем тексту: Правилник).

Ако у поступку израде локацијских услова надлежни орган од имаоца јавних овлашћења прибавља услове за пројектовање и прикључење, сва акта и документација у том поступку између њих се размењује кроз Централни информациони систем (у даљем тексту: ЦИС), осим ако је другачије прописано Законом, Уредбом или Правилником.

1. Садржина и дејство локацијских услова

Садржина локацијских услова

Члан 3.

Локацијски услови садрже све урбанистичке, техничке и друге услове и податке потребне за израду идејног пројекта, пројекта за грађевинску дозволу и пројекта за извођење, у складу са Законом.

Локацијски услови нарочито садрже:

1) податке о броју катастарске парцеле и називу катастарске општине на којој се та парцела налази, односно броју катастарских парцела и називу катастарских општина на којима се те парцеле налазе, ако се локацијски услови издају за више парцела;

2) податке о бројевима катастарских парцела и називу катастарских општина преко којих прелазе прикључци инфраструктуре, ако се они налазе ван катастарске парцеле на којој се гради објекат;

3) податке о површини катастарске парцеле, односно катастарских парцела, која је уписана у катастар, осим ако се локацијски услови издају за линијске објекте и антенске стубове;

4) податке о класи и намени објекта за чије грађење се издају;

5) податке о бруто површини објекта за чије грађење се издају, ако се услови издају за зграде;

6) правила уређења и грађења за зону или целину у којој се налази предметна парцела, прибављена из планског документа;

7) податке о томе да ли је у вези са изградњом објекта или извођењем радова у складу са издатим локацијским условима потребно покренути поступак прибављања сагласности на студију процене утицаја на животну средину, односно одлуке да није потребна израда те студије, а које надлежни орган прибавља кроз обједињену процедуру од министарства надлежног за послове животне средине;

8) услове за пројектовање и прикључење на комуналну, саобраћајну и другу инфраструктуру (у даљем тексту: услови за пројектовање и прикључење), прибављене увидом у плански документ и/или сепарат о техничким условима изградње (у даљем тексту: сепарат), као и назив тог планског документа и/или сепарата, односно услове за пројектовање и прикључење, прибављене од имаоца јавних овлашћења;

9) податке о постојећим објектима које је потребно уклонити пре грађења;

10) рок важења локацијских услова у складу са Законом;

11) друге податке, у складу са Законом.

Ако се локацијски услови издају на основу члана 57. став 5. Закона, они уместо правила грађења из става 2. тачка 6) овог члана обавезно садрже следеће податке: положај објекта у односу на регулационе линије, дозвољени индекс заузетости парцеле, дозвољену висину објекта, бруто развијену грађевинску површину објекта (БРГП), услове и начин обезбеђења приступа парцели и простора за паркирање возила.

Локацијски услови не гласе на име подносиоца, већ на катастарску парцелу, односно парцеле за које се издају.

Надлежни орган у локацијским условима даје списак услова за пројектовање и прикључење из става 2. тачка 8) овог члана, који су саставни део тих локацијских услова, са означењем издаваоца, времена издавања и броја под којим су ти услови издати, као и листу споразума које је инвеститор по тим условима дужан да закључи како би објекат који гради могао бити прикључен на инфраструктуру, уз навођење фазе у обједињеној процедури у којој такав уговор треба да достави инвеститор. Надлежни орган у локацијске услове не преписује садржај услова за пројектовање и прикључење са списка, али може давати додатна објашњења у вези са обавезама из тих услова, које су услов за накнадно издавање грађевинске, односно употребне дозволе.

Саставни део локацијских услова, односно услова за пројектовање и прикључење, је идејно решење које је подносилац поднео уз захтев, али само у погледу битних елемената на основу којих су ти локацијских услови утврђени, док су остали приказани детаљи необавезујући у даљој разради техничке документације, која је саставни део пројекта за грађевинску дозволу, односно идејног пројекта.

Локацијски услови обавезно садрже информацију да у моменту издавања локацијских услова нема фактичких услова за изградњу објекта у складу са поднетим захтевом, као и да је закључење уговора о изградњи недостајуће инфраструктуре са одговарајућим имаоцем јавних овлашћења, претходни услов за издавање грађевинске дозволе, ако се у условима за пројектовање и прикључење које је издао ималац јавних овлашћења констатује да се објекат за који је поднет захтев не може изградити без изградње или доградње комуналне или друге инфраструктуре, односно додатног припремања или опремања грађевинског земљишта.

Одредбе члана 29. став 1. тач. 10) и 11) Уредбе не примењују се у случајевима прикључења објекта на преносни систем електричне енергије.

Изузетно, ако се објекат за производњу електричне енергије прикључује на преносни систем електричне енергије, уз захтев за издавање локацијских услова подносилац захтева је дужан да достави и техничке услове за прикључење на преносни систем на основу важеће студије прикључења објеката на преносни систем издате у складу са законом којим се уређује енергетика и прописом о условима испоруке и снабдевања електричном енергијом, као и уговор о прикључењу на преносни систем, ако је исти потребно закључити.

Дејство локацијских услова

Члан 4.

На захтев једног или више подносилаца захтева, за једну катастарску парцелу може бити издато више различитих локацијских услова, односно услова за прикључење и пројектовање, у складу са планским документом.

Било које лице, које испуњава услове за издавање грађевинске дозволе, односно решења из члана 145. Закона, може употребити локацијске услове у ту сврху.

Изузеци од обавезе прибављања локацијских услова

Члан 5.

Инвеститор нема обавезу да прибави локацијске услове у случају када изводи радове на инвестиционом одржавању објекта и уклањању препрека за особе са инвалидитетом, радове којима се не мења спољни изглед, не повећава број функционалних јединица и капацитет инсталација, адаптацију, санацију, као и у свим осталим случајевима извођења радова којима се не врши прикључење на комуналну инфраструктуру, односно не мењају капацитети и функционалност постојећих прикључака на инфраструктурну мрежу, осим у случајевима за које је Законом, односно планским документом прописана обавеза прибављања услова.

Ималац јавних овлашћења који је истовремено и инвеститор радова на реконструкцији, санацији и адаптацији постојеће инфраструктуре, изградњи прикључака на постојећу водоводну, канализациону, гасну и сл. мрежу, типских топловодних прикључака, привода за електронске комуникације и дела електродистрибутивне мреже од трансформаторске станице, односно дела мреже, до места прикључка на објекту купца, за које се издаје решење из члана 145. Закона, подноси захтев за издавање решења из члана 145. Закона, уз који прилаже услове за пројектовање и прикључење, укрштање и паралелно вођење од свих управљача инсталација водова на траси предметног објекта, у складу са одредбом члана 28. ове уредбе, без претходно прибављених локацијских услова.

Изузетно, ако је реч о објектима из члана 133. Закона, у случају из става 2. овог члана не прибављају се услови за прикључење на дистрибутивни систем електричне енергије.

У случају из става 2. овог члана, ималац јавних овлашћења који је и инвеститор радова уз захтев за издавање решења из члана 145. Закона, поред услова из става 2. овог члана, прилаже иодлуку органа надлежног за послове заштите животне средине о томе да ли је у вези са изградњом објекта или извођењем радова потребно покренути поступак процене утицаја на животну средину, односно ако је потребно покренути поступак процене утицаја на животну средину студију о процени утицаја на животну средину и сагласност на студију о процени утицаја на животну средину, као и изјаву инвеститора и одговорног пројектанта, којом потврђују да је приложена документација усаглашена са мерама и условима заштите животне средине.

У случају из става 2. овог члана, ималац јавних овлашћења који је и инвеститор радова, уз захтев за издавање решења из члана 145. Закона, поред услова из става 2. овог члана, прилаже и услове у погледу мера заштите од пожара и експлозија, у складу са чланом 20. ове уредбе, које прибавља ван обједињене процедуре, када се ради о реконструкцији постојеће инфраструктурне мреже са запаљивим и горивим течностима, као и о запаљивим гасовима, односно изградњи прикључка на ове мреже.

У случају радова у вези са непокретним културним добром и добром под претходном заштитом за које се издаје решење из члана 145. Закона, прибављају се услови за предузимање мера техничке заштите и других радова за непокретна културна добра и добра под претходном заштитом, које подносилац захтева може прибавити и ван обједињене процедуре.

У случају радова у границама националног парка и објеката у границама заштите заштићеног подручја од изузетног значаја за које се издаје решење из члана 145. Закона прибављају се услови заштите природе.

1. Поступак и начин издавања локацијских услова

Покретање поступка за издавање локацијских услова и провера испуњености формалних услова за поступање по захтеву

Члан 6.

Поступак за издавање локацијских услова покреће се подношењем захтева надлежном органу.

По пријему захтева из става 1. овог члана, надлежни орган проверава испуњеност формалних услова за поступање по захтеву и да ли је надлежан за поступање по захтеву.

Надлежни орган ће закључком одбацити захтев за издавање локацијских услова ако није надлежан за поступање по захтеву.

Надлежни орган ће закључком одбацити захтев за издавање локацијских услова и у следећим случајевима:

1) ако захтев није поднет у прописаној форми;

2) ако уз захтев није приложено идејно решење;

3) ако уз захтев није приложен доказ о уплати административне таксе за подношење захтева и накнаде за централну евиденцију;

4) ако се за изградњу или извођење радова из захтева не прибављају локацијски услови;

5) ако идејно решење не садржи податке потребне за издавање локацијских услова;

6) ако постоји неслагање урбанистичких параметара у идејном решењу са урбанистичким параметрима дефинисаним планским документом.

У закључку из ст. 3. и 4.овог члана надлежни орган таксативно наводи све разлоге за одбацивање захтева, а нарочито наводи недостајуће податке у захтеву, недостајуће доказе и недостатке прилога који су поднети уз захтев ако их има, укључујући и недостатке идејног решења због којих се не могу израдити комплетни локацијски услови, односно услови за пројектовање и прикључење.

Изузетно од става 4. овог члана, надлежни орган неће одбацити захтев за издавање локацијских услова ако је подносилац у захтеву погрешно унео класу и намену објекта, већ ће те податке исправити кроз ЦИС, на основу идејног решења достављеног уз захтев.

На закључак из ст. 3. и 4.овог члана подносилац захтева може поднети приговор у року од три дана од дана достављања, преко првостепеног органа надлежном општинском, односно градском већу, а ако је закључак донело надлежно министарство или надлежни орган аутономне покрајине, приговор се изјављује Влади, односно извршном органу аутономне покрајине.

Ако подносилац захтева у року од 30 дана од дана објављивања закључка из ст. 3. и 4. овог члана, кроз ЦИС поднесе усаглашен захтев, не доставља документацију поднету уз захтев који је одбачен, нити поново плаћа административну таксу и накнаду за централну евиденцију.

Прибављање података од органа надлежног за послове државног премера и катастра

Члан 7.

Ако су испуњени формални и други услови за даље поступање по захтеву, прописани чланом 6. ст. 2. и 4. ове уредбе, надлежни орган по службеној дужности, без одлагања, прибавља од органа надлежног за послове државног премера и катастра, електронским путем, кроз ЦИС, следеће документе издате у форми електронског документа:

1) копију плана за катастарску парцелу, односно катастарске парцеле наведене у списку катастарских парцела које су саставни део идејног решења и који се прилаже уз захтев за издавање локацијских услова;

2) извод из катастра водова, осим за извођење радова на надзиђивању постојећег објекта.

Kопију плана, односно извод из катастра водова надлежни орган не прибавља ако утврди да се објекат за који је поднет захтев не може градити по планском документу, односно сепарату и/или урбанистичком пројекту.

Тачност података о површини катастарске парцеле, односно катастарских парцела унет у захтев за издавање локацијских услова, надлежни орган утврђује увидом у званичну електронску базу података катастра непокретности, односно прибављањем тих података преко Сервисне магистрале органа, осим за линијске објекте и антенске стубове за које ти подаци нису релевантни.

Орган надлежан за послове државног премера и катастра дужан је да без одлагања, електронским путем, надлежном органу достави документе, односно омогући увид у складу са ст. 1. и 3. овог члана.

Издавање локацијских услова увидом у плански документ, односно сепарат

Члан 8.

Ако се локацијски услови могу у потпуности утврдити увидом у плански документ, односно сепарат и/или урбанистички пројект, који је подносилац доставио уз захтев, надлежни орган је дужан да их изда у року од пет радних дана од дана пријема захтева за њихово издавање.

Прибављање услова за пројектовање и прикључење од ималаца јавних овлашћења

Члан 9.

Ако се конкретни услови за пројектовање и прикључење не могу утврдити увидом у плански документ, односно сепарат и/или урбанистички пројект, надлежни орган је дужан да у року од пет радних дана од дана пријема захтева исти проследи надлежним имаоцима јавних овлашћења, ради прибављања тих услова, односно услова за укрштање и паралелно вођење.

Изузетно, неће се прибављати услови ималаца јавних овлашћења ако су исти садржани у важећем планском документу и прибављени у поступку израде и потврђивања урбанистичког пројекта, већ ће наведени услови истовремено бити и услови који се користе приликом издавања локацијских услова, ако се уз захтев за издавање локацијских услова достави и потврђен урбанистички пројекат и ако приликом разраде пројекта није дошло до измена које би утицале на услове прибављене у поступку израде урбанистичког пројекта. Услови ималаца јавних овлашћења који се прибављају за потребе израде урбанистичког пројекта морају садржати потребне услове за пројектовање и прикључење и израду техничке документације.

У случају из става 2. овог члана, када се локацијски услови прибављају за потребе изградње, односно извођења радова на објектима са запаљивим и горивим течностима, запаљивим гасовима и експлозивним материјама, односно објектима за које је законом којим се уређује област заштите од пожара прописана обавеза давања сагласности на техничку документацију органа надлежног за послове заштите од пожара, орган надлежан за издавање локацијских услова се у сваком случају обраћа имаоцу јавних овлашћења надлежном за послове заштите од пожара и експлозија, кроз ЦИС, ради прибављања услова у погледу мера заштите од експлозија и пожара.

Надлежни орган, имаоцу јавних овлашћења одмах по пријему докумената из члана 7. ове уредбе, омогућава приступ тим документима кроз ЦИС, као и:

1) идејном решењу, достављеном уз захтев за издавање локацијских услова;

2) копији плана за катастарску парцелу, односно катастарске парцеле за које се траже локацијски услови;

3) изводу из катастра водова, осим за извођење радова на надзиђивању постојећег објекта.

Када је то прописано, надлежни орган ће по службеној дужности, у име и за рачун инвеститора, доставити имаоцу јавних овлашћења информацију о локацији.

Услови које достављају имаоци јавних овлашћења не могу бити у супротности са условима из планског документа на основу кога се издају локацијски услови, нити се њима могу мењати урбанистички параметри.Услови издати супротно условима из планског документа су ништави.

Ако се услед грешке имаоца јавних овлашћења у условима за пројектовање и прикључење, надлежни орган поново буде обраћао за издавање услова, ималац јавних овлашћења нема право на наплату трошкова за израду таквих услова.

Ако надлежни орган не може да утврди износ стварних трошкова за издавање услова за пројектовање, односно прикључење на основу података које су имаоци јавних овлашћења објавили на одговарајући начин, захтев за издавање услова за пројектовање и прикључење ће садржати и захтев да ималац јавних овлашћења у року од три радна дана од дана пријема захтева за издавање услова за пројектовање, односно прикључење, достави надлежном органу обавештење о стварним трошковима израде услова за пројектовање и прикључење, односно услова за укрштање и паралелно вођење и да ће се у случају недостављања тог обавештења сматрати да се ималац јавних овлашћења изјаснио да ће те услове издати подносиоцу захтева без наплате трошкова.

По пријему обавештења из става 8. овог члана, надлежни орган то обавештење без одлагања прослеђује подносиоцу захтева, осим ако ималац јавних овлашћења не достави надлежном органу то обавештење у року од три радна дана од дана пријема захтева, у ком случају ће надлежни орган обавестити подносиоца захтева да је наступила законска претпоставка да се ималац јавних овлашћења изјаснио да ће те услове издати без наплате трошкова.

Услове за пројектовање и прикључење за објекте категорије „А” и „Б” ималац јавних овлашћења издаје без наплате трошкова.

У случају објеката из члана 133. став 2. тач. 14), 15) и 23) Закона, министарство надлежно за послове електронских комуникација издаје услове за пројектовање који се односе на омогућавање изградње линијске инфраструктуре електронских комуникација, електронске комуникационе мреже и уређаје, електронских објеката, као и стубова електронских комуникација, у складу са утврђеном потребом развоја ове инфраструктуре и њене заштите.

Застој поступка ради изјашњења о прихватању трошкова издавања услова

Члан 10.

Изузетно од члана 9. став 1. ове уредбе, ако је подносилац захтева, у захтеву за издавање локацијских услова, изјавио да жели претходно да се изјасни да ли прихвата трошкове издавања услова за пројектовање и прикључење, о којима имаоци јавних овлашћења обавештавају надлежни орган у складу са чланом 9. став 1. ове уредбе, надлежни орган ће по пријему тог обавештења исто проследити подносиоцу захтева, уз обавештење да је потребно да се изјасни да ли прихвата трошкове издавања услова. Истовремено ће имаоце јавних овлашћења обавестити да не поступају по том захтеву до пријема обавештења да је подносилац захтева прихватио трошкове издавања услова за пројектовање и прикључење и застаће са поступком.

У случају из става 1. овог члана надлежни орган ће поступак наставити по изјашњењу подносиоца да прихвата износ трошкова издавања локацијских услова.

Ако су имаоци јавних овлашћења навели рок у коме подносилац захтева треба да се изјасни да ли прихвата трошкове издавања услова за пројектовање и прикључења из њихове надлежности, а подносилац захтева се не изјасни у датом року да ли прихвата те трошкове, надлежни орган ће поступак издавања локацијских услова обуставити истеком датог рока. Поступак се у сваком случају обуставља ако се подносилац не изјасни о томе да ли прихвата трошкове издавања услова у року од 30 дана од дана почетка застоја поступка. Надлежни орган о обустављању поступка обавештава подносиоца захтева, као и имаоце јавних овлашћења.

За време застоја поступка из става 1. овог члана не теку рокови прописани за издавање локацијских услова.

Када надлежни орган не прибавља услове за пројектовање и прикључење

Члан 11.

У поступку израде локацијских услова, надлежни орган не прибавља услове за пројектовање и прикључење:

1) који су садржани у потврђеном урбанистичком пројекту, израђеном за потребе изградње објекта за који се ти локацијски услови издају;

2) који су већ прибављени у претходном поступку издавања локацијских услова, у односу на који подносилац подноси усаглашен захтев у складу са Законом, осим оних услова за које су изменама идејног решења промењени битни елементи за њихово утврђивање;

3) који су већ прибављени у поступку издавања локацијских услова, у односу на које се тражи измена, осим оних услова за које су изменама идејног решења промењени битни елементи за њихово утврђивање;

4) чије је издавање у надлежности подносиоца захтева.

Достављање информације о локацији по службеној дужности

Члан 12.

Ако је за израду услова за пројектовање и прикључење конкретном имаоцу јавних овлашћења потребна информација о локацији, која се прибавља по службеној дужности, надлежни орган је доставља уз захтев из члана 9. став 1. ове уредбе, а та информација садржи и податке о:

1) планском документу на основу кога се издаје;

2) целини, односно зони у којој се налази;

3) намени земљишта;

4) регулационим и грађевинским линијама;

5) правилима грађења;

6) условима прикључења на инфраструктуру;

7) катастарској парцели, односно о томе да ли постојећа катастарска парцела испуњава услове за грађевинску парцелу са упутством о потребном поступку за формирање грађевинске парцеле;

8) инжењерско-геолошким условима;

9) посебним условима потребним за издавање локацијских услова.

Издавање локацијских услова по прибављању услова за пројектовање и прикључење од ималаца јавних овлашћења

Члан 13.

Надлежни орган је дужан да изда локацијске услове у року од пет радних дана, након што имаоци јавних овлашћења том надлежном органу доставе услове за пројектовање и прикључење издате у складу са чланом 9. став 1. ове уредбе.

Ако се локацијски услови издају по захтеву за који надлежни орган утврди да није у складу са важећим планским документом, односно сепаратом, ти услови садрже све забране и ограничења садржана у том планском документу, односно сепарату.

Изузетно, ако се локацијски услови издају и на основу урбанистичког пројекта, надлежни орган утврђује да ли је захтев у складу са урбанистичким пројектом и/или планским документом. Ако надлежни орган утврди да захтев није у складу са урбанистичким пројектом и/или планским документом, ти услови садрже све забране и ограничења садржана у документу са којим захтев није у складу.

Уз локацијске услове надлежни орган је дужан да достави и типски уговор о изградњи прикључка на дистрибутивну електроенергетску мрежу, као и друге типске уговоре за изградњу недостајуће инфраструктуре, које му имаоци јавних овлашћења доставе уз услове за пројектовање и прикључење, осим за објекте из члана 133. Закона.

Објављивање локацијских услова

Члан 14.

Локацијски услови из чл. 8. и 13. ове уредбе објављују се у ЦИС-у и прослеђују имаоцима јавних овлашћења ради информисања и резервације капацитета, у року од три дана од дана издавања.

Право приговора на локацијске услове

Члан 15.

На издате локацијске услове подносилац захтева за издавање локацијских услова, може поднети приговор у року од три дана од дана достављања, преко првостепеног органа надлежном општинском, односно градском већу, а ако је локацијске услове издало надлежно министарство или надлежни орган аутономне покрајине, приговор се изјављује Влади, односно извршном органу аутономне покрајине.

Приговор на локацијске услове може поднети и надлежни урбанистички инспектор, надлежном органу из става 1. овог члана, у року који не може бити дужи од 30 дана од дана издавања локацијских услова, ако утврди да ти локацијски услови нису у складу са законом, односно планским документом, о чему је дужан да обавести инвеститора.

Ако се приговор из ст. 1. и 2. овог члана односи на садржај услова за пројектовање и прикључење које је издао ималац јавних овлашћења, орган који је издао локацијске услове је дужан да без одлагања приговор достави имаоцима јавних овлашћења на изјашњење.

У случају из става 3. овог члана ималац јавних овлашћења је дужан да се у року од 15 дана, односно 30 дана за објекте из члана 133. Закона, изјасни на наводе из приговора, ако су неосновани или измени услове у складу са захтевом, односно приговором.

Ако ималац јавних овлашћења не поступи у року и на начин прописан ставом 4. овог члана, сматраће се да се сагласио са наводима из приговора, у том случају ће орган који је издао локацијске услове приговор са списима предмета и сопственим изјашњењем по приговору проследити другостепеном органу уз навођење да су се у складу са чланом 56. ст. 4. и 5. Закона стекли услови да се сматра да се ималац јавних овлашћења сагласио са наводима из приговора, на основу чега ће другостепени орган изменити локацијске услове у складу са захтевом, односно приговором, осим ако је такав акт очигледно противан принудним прописима. Ако другостепени орган одлучи да би такав акт био противан принудним прописима то ће навести у акту којим одбија приговор.

Првостепени орган ће без одлагања проследити другостепеном органу на одлучивање приговор, списе предмета, као и сопствено изјашњење на наводе из приговора:

1) ако се ималац јавних овлашћења у року из става 4. овог члана изјасни да су наводи из приговора неосновани;

2) у случају из става 5. овог члана.

Ако се приговор не односи на услове за пројектовање и прикључење издате од стране имаоца јавних овлашћења, првостепени орган може до прослеђивања приговора другостепеном органу изменити локацијске услове у складу са приговором, у ком случају приговор не прослеђује другостепеном органу.

Орган из става 1. овог члана одлучује о приговору у року од 30 дана од дана његовог подношења, осим у случају објеката из члана 133. Закона, када је рок 60 дана од дана подношења приговора.

Првостепени орган издаје измењене услове у складу са ставом 4. овог члана у року од пет радних дана од дана пријема измењених услова за пројектовање и прикључење.

Локацијски услови се не могу оспоравати након правноснажности грађевинске дозволе издате на основу тих локацијских услова, односно након пријаве радова у случају када је грађевинска дозвола издата на основу изјаве инвеститора из члана 69. став 9. Закона.

Измена локацијских услова

Члан 16.

По издавању локацијских услова може се поднети захтев за измену једног или више услова за пројектовање, односно прикључење објекта на инфраструктурну мрежу, у ком случају се врши измена локацијских услова, као и у другим случајевима измена односно промена у идејном решењу.

До подношења захтева за издавање грађевинске дозволе, односно решења из члана 145. Закона, измену локацијских услова може тражити искључиво лице на чији су захтев ти услови издати, а након издавања грађевинске дозволе, односно решења из члана 145. Закона лице на које та дозвола, односно решење гласе.

Ако локацијске услове не може утврдити увидом у плански документ, односно сепарат, надлежни орган доставља измењено идејно решење ради издавања нових услова за пројектовање и прикључење, односно укрштање и паралелно вођење оним имаоцима јавних овлашћења у односу на чије услове за пројектовање и прикључење, односно укрштање и паралелно вођење се тражи измена локацијских услова.

У односу на сва остала питања, на измењене локацијске услове примењују се одредбе ове уредбе, којима се уређује издавање локацијских услова.

Локацијски услови се могу изменити и у случају измене решења о грађевинској дозволи, ако те измене нису у сагласности са издатим локацијским условима.

Објава информација о трошковима за издавање услова

Члан 17.

Надлежни орган и ималац јавних овлашћења су обавезни да на својој интернет страници објаве износе стварних трошкова за издавање и објављивање локацијских услова и услова за пројектовање и прикључење, према класи и намени објекта, као и да информације о измени висине тих стварних трошкова без одлагања ажурирају.

III. УСЛОВИ ЗА ПРОЈЕКТОВАЊЕ И ПРИКЉУЧЕЊЕ КОЈИ СЕ ОБАВЕЗНО ПРИБАВЉАЈУ ОД ИМАЛАЦА ЈАВНИХ ОВЛАШЋЕЊА У ПОСТУПКУ ИЗДАВАЊА ЛОКАЦИЈСКИХ УСЛОВА

1. Услови у погледу пројектовања и прикључења на преносни и дистрибутивни систем електричне енергије и системе водоснабдевања и одвођења отпадних вода

Члан 18.

Услови за пројектовање и прикључење у погледу прикључења на дистрибутивни систем електричне енергије и системе водоснабдевања и одвођења отпадних вода прибављају се од јавних предузећа, односно привредних друштава којима је поверено обављање одговарајућих делатности, за следеће класе објеката:

1) класе из категорије „А”, осим за класе 124220, 125231, 127111, 127121, 127141 и 127230;

2) класе из категорије „Б”, осим за класе 125232, 127112, 127122, 127131, 127142 и 127420;

3) класе из категорије „В”, осим за класе 124210, 127113, 127132, 127143, 127302 и 127303;

4) класе из категорије „Г”, односно друге класе објеката из категорија „А”, „Б” или „В”, ако је то предвиђено прописом, планским документом или идејним решењем које се подноси уз захтев за издавање локацијских услова.

Услове из става 1. овог члана одређује сепаратом надлежни ималац јавних овлашћења, ако нису одређени планским документом.

Изузетно од става 1. тач. 1) - 3) овог члана, надлежна служба неће прибављати услове за наведене објекте ако је, у складу са законом или планским документом или идејним решењем предвиђен другачији начин обезбеђивања електричне енергије, односно водоснабдевања, односно одвођења отпадних вода или ако идејним решењем није предвиђено прикључење објекта на те системе.

За објекте који су у функцији производње, преноса и дистрибуције електричне енергије, као и за објекте за које грађевинску дозволу издаје министарство надлежно за послове грађевинарства, односно надлежни орган аутономне покрајине, надлежни орган у погледу прикључења на дистрибутивни, односно преносни систем електричне енергије, по службеној дужности прибавља услове за укрштање и паралелно вођење, a услове за пројектовање и прикључење не прибавља надлежни орган у оквиру обједињене процедуре, већ инвеститор у складу са законом којим се уређује енергетика.

1. Услови у погледу заштите животне средине и заштите природе

Члан 19.

Услови у погледу заштите природе прибављају се у случајевима када је прописима о заштити природе, планским документом, односно сепаратом предвиђено прибављање тих услова.

Локацијски услови садрже информацију о потреби спровођења процедуре процене утицаја на животну средину у вези са изградњом објекта или извођењем радова, за које се издају локацијски услови, која се од органа надлежног за послове заштите животне средине прибавља у обједињеној процедури кроз ЦИС.

3. Услови у погледу мера заштите од пожара и експлозија

Члан 20.

Услови у погледу мера заштите од пожара и експлозија прибављају се за објекте са запаљивим и горивим течностима, запаљивим гасовима и експлозивним материјама за које постоји обавеза издавања услова за безбедно постављање прописана законом којим се уређују безбедносни услови за изградњу и реконструкцију објеката са запаљивим и горивим течностима, запаљивим гасовима и експлозивним материјама. Саставни део услова је и ситуациони план из идејног решења, који оверава ималац јавних овлашћења приликом издавања услова.

Услови у погледу мера заштите од пожара прибављају се и за објекте за које је законом којим се уређује заштита од пожара прописана обавеза давања сагласности на техничку документацију, а посебно се наглашавају услови који нису у довољној мери уређени прописима.

4. Услови прикључења на јавни пут

Члан 21.

Услови прикључења на јавни пут прибављају се ако је изградња прикључка на јавни пут предвиђена идејним решењем приложеним уз захтев за издавање локацијских услова.

Услове из става 1. овог члана издаје управљач јавног пута.

Изузетно од одредбе става 2. овог члана, услове за изградњу прикључка на јавни пут у насељу, у смислу закона којим се уређују јавни путеви, издаје надлежни орган јединице локалне самоуправе, осим ако се ради о изградњи прикључка на државни пут I реда.

5. Услови за прикључење на систем даљинског грејања, односно на дистрибутивни систем природног гаса

Члан 22.

Услови за прикључење на систем даљинског грејања, односно на дистрибутивни систем природног гаса, прибављају се ако је прикључење на тај систем предвиђено идејним решењем приложеним уз захтев за издавање локацијских услова, а ти услови нису садржани у планском документу, односно сепарату.

За објекте који су у функцији транспорта, дистрибуције и производње природног гаса, односно биогаса, као и за објекте за које грађевинску дозволу издаје министарство надлежно за послове грађевинарства, односно надлежни орган аутономне покрајине, надлежни орган по службеној дужности прибавља услове за укрштање и паралелно вођење у погледу прикључења на дистрибутивни систем, односно на систем за транспорт природног гаса, ауслове за пројектовање и прикључење не прибавља надлежни орган у оквиру обједињене процедуре, већ инвеститор у складу са законом којим се уређује енергетика.

6. Водни услови

Члан 23.

Водни услови прибављају се за објекте, и то:

1) брану са акумулацијом;

2) јавни водовод;

3) регионални вишенаменски хидросистем;

4) хидроелектрану, термоелектрану, нуклеарни објекат;

5) индустријски и други објекат за који се захвата и доводи вода из површинских и подземних вода, индустријски објекат чије се отпадне воде испуштају у површинске воде, подземне воде, односно други објекат чије се отпадне воде испуштају у површинске или подземне воде;

6) постројење за пречишћавање отпадних вода и објекат за одвођење и испуштање отпадних вода;

7) магистрални и регионални пут, железнице и мостове на њима, аеродром;

8) преводницу, пловни пут, луку, марину и пристаниште;

9) индустријску и комуналну депонију;

10) продуктовод, ТТ, оптички кабл и кабловски вод за пренос електричне енергије, као и други цевовод, односно кабловски вод, када се поставља испод корита реке или укршта са реком, као и магистрални нафтовод, гасовод, далековод и трафостаница, када је то предвиђено планским документом или сепаратом;

11) систем за одводњавање;

12) систем за наводњавање;

13) систем за одвођење атмосферских вода насеља;

14) подземно и надземно складиште за нафту и њене деривате и друге хазардне и приоритетне супстанце;

15) складиштење на обалама материја које могу загадити воду;

16) уређење водотока и изградњу заштитних водних објеката;

17) рибњак;

18) јавна скијалишта;

19) јавни водовод у сеоском насељу;

20) воденицу и стамбени објекат на сплаву;

21) друге објекте и радове, који могу привремено, повремено или трајно да проузрокују промене у водном режиму или на које може утицати водни режим предвиђен планским документом или сепаратом;

22) као и за остале објекте прописане законом којим се уређују воде.

7. Услови заштите културних добара

Члан 24.

Услови заштите културних добара се прибављају за објекте за које је законом којим се уређује заштита културних добара, прописано прибављање услова заштите, као и за следеће класе објеката: 127301, 127302 и 127303.

8. Услови у вези са одбраном

Члан 25.

Орган државне управе надлежан за послове одбране издаје услове за пројектовање и прикључење за објекте који се налазе у близини објеката, инсталација и уређаја које министарство надлежно за послове одбране и Војска Србије користе за војне потребе и за објекте који су одређени као објекти од значаја за одбрану, у складу са законом којим се уређује одбрана и планским документом, односно сепаратом.

9. Услови за грађење у железничком подручју

Члан 26.

За грађење у железничком подручју у зони грађевинских објеката као што су железнички мостови, вијадукти и тунели и у инфраструктурном појасу, прибављају се услови управљача инфраструктуре у смислу закона којим се уређује железница (у даљем тексту: управљач железничке инфраструктуре), за све класе објеката.

За грађење у заштитном пружном појасу, прибављају се услови управљача железничке инфраструктуре за следеће класе објеката: 230101, 230102, 230201, 230202, 230203, 230301, 230302, 230303 и 230400.

10. Услови за одлагање комуналног и чврстог отпада

Члан 27.

Јединица локалне самоуправе може својим актом прописати услове за одлагање комуналног и чврстог отпада, као и за које класе и намене објеката, односно подручја, се ти услови прибављају од надлежног имаоца јавних овлашћења, односно из сепарата.

11. Други услови за пројектовање и прикључење

Члан 28.

За грађење објеката линијске и комуналне инфраструктуре, прибављају се услови за пројектовање и прикључење, укрштање и паралелно вођење од свих ималаца јавних овлашћења који су управљачи водова на траси предметног објекта, као и од других управљача водова на траси предметног објекта који су уписани у катастар водова.

Ималац јавних овлашћења који је истовремено и инвеститор радова на реконструкцији, санацији и адаптацији постојеће инфраструктуре, изградњи прикључака на постојећу водоводну, канализациону, гасну и сл. мрежу, нафтоводе и продуктоводе, типских топловодних прикључака, привода за електронске комуникације и дела електродистрибутивне мреже од трансформаторске станице, односно дела мреже, до места прикључка на објекту купца, за које се издаје решење из члана 145. Закона, подноси захтев за издавање решења из члана 145. закона, уз који прилаже услове за пројектовање и прикључење,укрштање и паралелно вођење од свих управљача инсталација водова на траси предметног објекта, а без претходно прибављених локацијских услова.

Изузетно, ако је реч о објектима из члана 133. Закона, у случају из става 2. овог члана не прибављају се услови за прикључење на дистрибутивни систем електричне енергије.

Ималац јавних овлашћења који је и инвеститор радова на прикључку на комуналну и другу инфраструктуру за које се издаје решење из члана 145. Закона није обавезан да прибави локацијске услове ако би се услови за пројектовање и прикључење прибављали само од имаоца јавног овлашћења који је уједно и инвеститор.

Решење из члана 145. Закона за изградњу прикључка на комуналну и другу инфраструктуру издаје се на основу локацијских услова издатих за објекат који се прикључује на мрежу, ако ти локацијски услови садрже услове за извођење прикључка за који је поднет захтев за издавање решења из члана 145. Закона.

Надлежни орган ће прибавити услове за пројектовање и прикључење, односно укрштање и паралелно вођење и у другим случајевима прописаним законом, односно предвиђеним планским документом или сепаратом.

Изузетно, неће се прибављати услови за пројектовање и прикључење, који се односе на телекомуникације и електронске комуникације, већ искључиво услови за укрштање и паралелно вођење.

IV. САДРЖИНА, ПОСТУПАК И НАЧИН ИЗДАВАЊА УСЛОВА ЗА ПРОЈЕКТОВАЊЕ И ПРИКЉУЧЕЊЕ ОД СТРАНЕ ИМАОЦА ЈАВНИХ ОВЛАШЋЕЊА

1. Садржина услова за пројектовање и прикључење које издају имаоци јавних овлашћења

Члан 29.

Услови за пројектовање и прикључење, чије издавање је у надлежности имаоца јавног овлашћења, садрже све урбанистичке, техничке и друге услове и податке потребне за израду идејног пројекта, односно пројекта за грађевинску дозволу и пројекта за извођење, у складу са поднетим захтевом за издавање локацијских услова, а нарочито податке о могућностима и ограничењима за градњу, као и:

1) броју катастарске парцеле, као и називу катастарске општине на којој се та парцела налази, односно податке о бројевима катастарских парцела и називима катастарских општина на којима се те парцеле налазе, ако су локацијски услови тражени за више парцела;

2) површини катастарске парцеле, односно катастарских парцела, осим ако су локацијски услови тражени за линијске инфраструктурне објекте и антенске стубове;

3) означењу класе и намене објекта за чије грађење се издају;

4) бруто површини објекта за чије грађење се издају, уколико се услови издају за зграде;

5) капацитетима, начину и техничким условима за прикључење;

6) месту прикључења на систем, катастарској парцели места прикључења и катастарским парцелама трасе прикључка од објекта до места прикључења;

7) траси прикључка са дефинисаним надземним и подземним деловима прикључка, као и катастарским парцелама за надземне односно подземне делове прикључка;

8) месту разграничења надлежности за изградњу прикључка, тј. разграничења између управљача и корисника инфраструктуре;

9) техничким карактеристикама прикључка;

10) року за прикључење;

11) износу трошкова за прикључење, коју наплаћује ималац јавних овлашћења, ако је прописано постојање такве обавезе;

12) мерама техничке заштите за објекте који су утврђени као непокретна културна добра и добра под претходном заштитом;

13) потреби закључивања уговора о недостајућој инфраструктури, који се доставља приликом подношења захтева за издавање грађевинске дозволе или одобрења за изградњу;

14) друге податке, у складу са законом.

Ако је условима за пројектовање и прикључење предвиђена обавеза плаћања трошкова за прикључење на инфраструктурну мрежу, у образложењу тих услова се наводи правни основ за плаћање те накнаде и детаљно се објашњава методологија на основу које је обрачуната висина те накнаде.

Ако ималац јавних овлашћења изда услове за пројектовање и прикључење који не садрже све податке наведене у ставу 1. овог члана, надлежни орган ће затражити од имаоца јавних овлашћења да их допуни, а ималац јавних овлашћења је дужан да то учини без наплаћивања додатних трошкова и у оквиру рока који тече за издавање услова чија се допуна захтева.

Изузетно, услови ималаца јавних овлашћења које за потребе прикључења на преносни систем електричне енергије издаје оператор преносног система, не садрже податке из става 1. тач. 6) - 8) и тач. 10) и 11) овог члана.

Члан 30.

Ако се објекат за који је поднет захтев не може реализовати без изградње или доградње комуналне или друге инфраструктуре, односно додатног припремања или опремања грађевинског земљишта, у условима за пројектовање и прикључење се, поред података из члана 29. ове уредбе, наводе и:

1) разлози због којих се објекат за који је поднет захтев не може реализовати без изградње или доградње комуналне или друге инфраструктуре, односно додатног припремања или опремања грађевинског земљишта;

2) алтернативни начини обезбеђивања тих услова, ако постоје;

3) предвиђена динамика реализације недостајуће инфраструктуре, у складу са програмом уређивања грађевинског земљишта;

4) услови за закључење уговора о заједничком припремању, односно опремању грађевинског земљишта, у циљу довођења постојеће инфраструктуре на ниво неопходан за прикључење објекта из идејног решења.

2. Услови за пројектовање и прикључење у којима се констатује да није могућа изградња објекта у складу са поднетим захтевом

Члан 31.

Ималац јавних овлашћења издаје услове за пројектовање и прикључење у којима се констатује да није могућа изградња објекта у складу са поднетим захтевом, ако је садржина захтева супротна условима из важећег планског документа, односно сепарата из њихове надлежности, као и из других разлога прописаних законом.

Ако имаоци јавних овлашћења издају услове за пројектовање и прикључење у складу са ставом 1. овог члана, ти услови садрже информацију да нису испуњени услови за грађење у складу са поднетим захтевом, уз навођење свих разлога, тј. неусклађености.

3. Важење услова за пројектовање и прикључење

Члан 32.

Услови за пројектовање и прикључење важе све време важења локацијских услова издатих у складу са њима, односно до истека важења издате грађевинске дозволе, а реализују се издавањем употребне дозволе, односно прикључењем објекта на инфраструктуру за коју су издати.

4. Поступак издавања услова за пројектовање и прикључење у оквиру обједињене процедуре

Члан 33.

Поступак издавања услова за пројектовање и прикључење, спроводи се у оквиру обједињене процедуре у складу са Законом, овом уредбом и Правилником.

Имаоци јавних овлашћења услове за пројектовање и прикључење издају искључиво у складу са одредбом члана 9. став 1. ове уредбе осим ако је Законом или овом уредбом другачије прописано.

Ималац јавних овлашћења је дужан да достави надлежном органу услове за пројектовање и прикључење, односно паралелно вођење и укрштање, а који су услов за издавање локацијских услова и прикључење на објекте инфраструктуре, на начин и у року прописаном Законом.

Ако ималац јавних овлашћења услове за пројектовање и прикључење издаје на основу података који су у поседу другог органа, организације или другог имаоца јавних овлашћења, те податке прибавља по службеној дужности.

Уз услове за пројектовање и прикључење на дистрибутивну електроенергетску мрежу ималац јавног овлашћења је дужан да достави спецификацију трошкова изградње прикључка и потписан типски уговор о изградњи прикључка на дистрибутивну електроенергетску мрежу потписан од стране одговорног лица имаоца јавног овлашћења са унетим подацима о цени изградње прикључка, року и начину плаћања (једнократно/рате), као и року изградње.

Ако ималац јавних овлашћења не достави тражене услове у року из става 3. овог члана надлежни орган ће поступити на начин и у року прописаном Законом.

5. Поступак у случају када идејно решење не садржи податке неопходне за издавање услова за пројектовање и прикључење

Члан 34.

Ако ималац јавних овлашћења не може да изда услове за пројектовање и прикључење због недостатака у садржини идејног решења достављеног уз захтев за издавање локацијских услова, дужан је да о томе без одлагања обавести надлежни орган, уз навођење свих недостатака, односно разлога за одбацивање.

По пријему обавештења из става 1. овог члана, а након пријема одговора свих ималаца јавних овлашћења, надлежни орган одбацује захтев у складу са чланом 6. став 4. ове уредбе, уз свеобухватно образложење на који начин треба допунити идејно решење да би локацијски услови били издати.

6. Прибављање података и докумената у поступку издавања услова за пројектовање и прикључење

Члан 35.

Све податке и документе које проверавају и/или прибављају у поступку издавања услова за пројектовање и прикључење у обједињеној процедури, а које им надлежни орган не достављају кроз ЦИС у складу са Законом и овом уредбом, имаоци јавних овлашћења прибављају преко сервисне магистрале органа, у складу са прописима који уређују електронску управу, односно у складу са чланом 9. став 3. и чланом 103. Закона о општем управном поступку („Службени гласник РС”, бр. 18/16, 95/18 - аутентично тумачење и 2/23 - УС).

7. Утврђење статуса имаоца јавних овлашћења

Члан 36.

Статус имаоца јавних овлашћења, надлежног за издавање услова за пројектовање и прикључење по конкретном захтеву за издавање локацијских услова, надлежни орган утврђује на основу:

1) закона којим су имаоцу јавних овлашћења поверени ти послови;

2) одлуке јединице локалне самоуправе, односно града или аутономне покрајине, којим се том правном лицу, органу или организацији поверавају послови у области издавањa услова за пројектовањe и прикључење, паралелно вођење и укрштање за потребе издавања локацијских услова у поступку обједињене процедуре.

Сви имаоци јавних овлашћења дужни су да у складу са чланом 8а Закона, услове за пројектовање и прикључење издају у поступку обједињене процедуре кроз ЦИС, осим ако је Законом и овом уредбом другачије прописано.

Члан 37.

Надлежна министарства воде списак органа, организација и правних лица којима су овлашћења за издавање услова за пројектовање и прикључење поверена законом који је у њиховој надлежности.

Јединице локалне самоуправе, град и аутономна покрајина воде списак органа којима су поверили овлашћења за издавање услова за пројектовање и прикључење из њихове надлежности.

Спискови из ст. 1. и 2. овог члана садрже следеће податке:

1) назив имаоца јавних овлашћења;

2) матични број имаоца јавних овлашћења, ако му је додељен;

3) назив, односно опис услова за пројектовање и прикључење које издаје;

4) означење основа којим му је додељен статус имаоца јавних овлашћења (члан закона, односно пун назив акта којим су му поверена овлашћења);

5) контакт имаоца јавних овлашћења;

6) број рачуна на који се врше уплате за издавање услова за пројектовање и прикључење.

Лица из ст. 1. и 2. овог члана достављају Регистратору централне евиденције ажурне спискове са подацима из става 3. овог члана најмање једном годишње од 1 - 31. јануара текуће године, као и приликом сваке промене података о имаоцима јавних овлашћења са тог списка.

Регистратор Централне евиденције без одлагања обједињује спискове из ст. 1. и 2. овог члана и чини их јавно доступним на интернет страници Агенције за привредне регистре.

Регистратор Централне евиденције доставља списак ималаца јавних овлашћења министарству надлежном за послове грађевинарства, ради информисања.

Ако надлежни орган утврди да неки ималац јавних овлашћења није на списку из ст. 1. и 2. овог члана или да не поседује креиран налог у ЦИС-у, као и у случају ако утврди да тај списак није ажуран, може о томе обавестити лице из ст. 1. и 2. овог члана надлежно за вођење списка, са предлогом да ажурира тај списак, односно да у оквиру својих надлежности предузме активности у циљу реализације обавезе имаоца јавних овлашћења да поступа кроз ЦИС. Обавештење може послати и Регистратору централне евиденције, ради информисања.

V. ФОРМАТ АКАТА И ДОКУМЕНТАЦИЈЕ

Члан 38.

Сва акта која доносе, односно размењују надлежни орган и имаоци јавних овлашћења у поступку издавања услова за пројектовање и прикључење, у оквиру обједињене процедуре, достављају се у форми електронског документа, израђеног у складу са Законом, овом уредбом, правилником којим се уређује садржина техничке документације према класи и намени објеката и Правилником.

VI. ПРЕЛАЗНЕ И ЗАВРШНЕ ОДРЕДБЕ

Рок за објављивање аката којима се уређују стварни трошкови за издавање услова за пројектовање и прикључење

Члан 39.

Надлежни орган и ималац јавних овлашћења обавезни су да у року од 30 дана од дана ступања на снагу ове уредбе објаве износе стварних трошкова за издавање локацијских услова и услова за пројектовање и прикључење у складу са чланом 17. ове уредбе.

Надлежна министарства, односно јединице локалне самоуправе, град и аутономна покрајина дужни су да списак органа, организација и правних лица из члана 37. ст. 1. и 2. ове уредбе сачине и доставе регистратору централне евиденције ради обједињавања и објављивања у складу са чланом 37. став 5. ове уредбе у року од 90 дана од ступања на снагу ове уредбе.

Прибављање услова ималаца јавних овлашћења ако је израђен урбанистички пројекат

Члан 40.

Одредба члана 9. став 2. ове уредбе, неће се примењивати ако је урбанистички пројекат потврђен пре 4. августа 2023. године, у случају:

1. да је истекао рок важења услова ималаца јавних овлашћења који су прибављени за потребе израде урбанистичког пројекта;
2. да услови ималаца јавних овлашћења прибављени за потребе израде урбанистичког пројекта садрже податак да је потребно прибавити услове ималаца јавних овлашћења у поступку издавања локацијских услова;
3. да је у условима ималаца јавних овлашћења који су прибављени за потребе израде урбанистичког пројекта, наведено да се ти услови издају за потребе израде урбанистичког пројекта, а не за потребе израде пројектне документације.

Престанак важења прописа

Члан 41.

Даном ступања на снагу ове уредбе престаје да важи Уредба о локацијским условима („Службени гласник РСˮ, број 115/20).

Ступање на снагу

Члан 42.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-8582/2023-2

У Београду, 12. октобра 2023. године

В Л А Д А

ПРЕДСЕДНИК

Ана Брнабић, с.р.

.